b'\n_START_ARTICLE_\nNitokris\n_START_SECTION_\nBiografia\n_START_PARAGRAPH_\n\xc3\x89s la primera dona a ser reconeguda com a reina completa d\'Egipte. \xc3\x89s esmentada en les llistes i utilitza el cartutx reservat als faraons. Per la hist\xc3\xb2ria d\'Her\xc3\xb2dot, es pensa que va governar un temps mentre el seu marit-germ\xc3\xa0 estava presoner del rebels. Quan va morir a les seves mans, un fill petit seu fou proclamat successor, b\xc3\xa9 pels rebels o b\xc3\xa9 per ella mateixa i els seus fidels, assolint ella la seva reg\xc3\xa8ncia. Despr\xc3\xa9s va atreure els caps rebels a una cambra subterr\xc3\xa0nia amb l\'excusa de celebrar un banquet en honor a la seva vict\xc3\xb2ria i, durant la celebraci\xc3\xb3, va ordenar inundar-la amb aigua del Nil, desfet-se aix\xc3\xad de tots ells. Her\xc3\xb2dot diu que, per evitar la venjan\xc3\xa7a dels rebels que no eren all\xc3\xad, es va su\xc3\xafcidar tirant-se a les flames, per\xc3\xb2 aix\xc3\xb2 en tot cas va passar algun temps despr\xc3\xa9s i podria haver-se su\xc3\xafcidat quan la rebel\xc2\xb7li\xc3\xb3 va triomfar arreu.\n_START_SECTION_\nEspeculacions i interpretacions\n_START_PARAGRAPH_\nNo han arribat a l\'actualitat refer\xc3\xa8ncies contempor\xc3\xa0nies a ella en biografies de tombes o inscripcions. Se sap de la seva exist\xc3\xa8ncia perqu\xc3\xa8 en canvi s\xc3\xad que apareix al papir de Tor\xc3\xad, en Maneth\xc3\xb3 i en altres fonts posteriors. Maneth\xc3\xb3 diu que va construir la "tercera pir\xc3\xa0mide", i se suposa que es refereix a Giza. Sembla que el nom de regnat de Nitokris fou Menkare, i algun autor posterior opina que Maneth\xc3\xb3 potser podia haver conf\xc3\xb3s el nom amb Menkaure (Micer\xc3\xad). Una altra explicaci\xc3\xb3 negacionista, tamb\xc3\xa9 considerada masclista, si no almenys infundada, per persones expertes actuals, especula que, en tot cas, durant el seu regnat, Nitokris hauria restaurat la pir\xc3\xa0mide i d\'aqu\xc3\xad es va originar la llegenda de que l\'havia construit.'